Anne Lise Fredlund

Anne Lise Gjerstad Fredlund (født 29. september 1982) er en norsk politiker (SV). Hun kommer fra Søndre Land i Oppland. I Stortingsvalget 2025 ble hun valgt inn for Oppland. I 2020 ble Fredlund valgt som leder i Innlandet SV.   

 Politisk bakgrunn 
Fra 2007 til 2011 var Fredlund kommunestyremedlem i Gjøvik. I samme periode var hun nestleder i Utvalg for oppvekst.

Hun var leder i Gjøvik SV fra 2008 til 2013 og nestleder i Oppland SV fra 2011 til 2014. 

I september 2011 ble Fredlund valgt inn som medlem av Sosialistisk Venstrepartis valgkomité. Valgkomiteen innstilte på Audun Lysbakken som ny SV-leder etter at Kristin Halvorsen uventet trakk seg på valgnatta.

Ved fylkestingsvalget 2011 sto Fredlund som 4. kandidat for SV Oppland, og i november 2012 ble hun enstemmig valgt til 2. kandidat etter Aksel Hagen til stortingsvalget 2013. I desember 2014 ble Fredlund også valgt som SVs førstekandidat til fylkestingsvalget i 2015.

Fra januar 2014 til oktober 2015 ledet hun Komité for opplæring og kompetanse i Oppland fylkeskommune. I valgperioden 2015–2019 var Fredlund medlem av fylkestinget og av fylkesutvalget i Oppland fylkeskommune.  

Hun stilte som stortingskandidat for SV i Oppland i 2021.  

I januar 2025 vant hun nominasjonskampen mot forfatter og historiker Hans Olav Lahlum fra Gjøvik. Lahlum ble nominert på andreplass.  

 Politiske verv 
 2000–2002: medlem av landsstyret til Elevorganisasjonen
 2005–2008: styremedlem i Sportsklubben Gjøvik-Lyn
 2007–2011: kommunestyrerepresentant i Gjøvik kommune
 2007–2014: nestleder for utvalg for oppvekst i Gjøvik kommune
 2008–2013: leder for Gjøvik SV
 2009–2014: faglig leder i Oppland SV
 2010–2014: styremedlem i Kommunenes Sentralforbund – Oppland krets
 2010–2014: medlem av forstanderskapet i Toten Sparebank
 2011–2013: medlem av SVs nasjonale faglige utvalg
 2011–2014: nestleder i Oppland SV
 2013–2015: 3. vara til SVs sentralstyre
 2014–2015: medlem i yrkesopplæringsnemnda i Oppland
 2014–2015: leder av representantskapet til Fagskolen Innlandet
 2014–2015: styremedlem i Opplands Kraft
 2014–2015: medlem av KS Fylkesmøte, Oppland
 2014–2019: fylkestingsrepresentant
 2014–2019: medlem av fylkesutvalget
 2020–: fylkesleder i Innlandet SV
2020–: medlem av klagenemnda i Innlandet fylkeskommune
2025–: stortingsrepresentant for SV, innvalgt fra Oppland fylke

 Yrkesliv 
Fredlund var fra oktober 2004 til oktober 2006 Oppland fylkeskommunes første ombud for elever og lærlinger i videregående opplæring.

 Referanser 

 Eksterne lenker 
 Anne Lise Fredlund på SVs hjemmesider


Kategori:Lokalpolitikere i Gjøvik
Kategori:SV-politikere i Oppland
Kategori:Stortingsrepresentanter 2025–2029
Kategori:Stortingsrepresentanter fra SV
Kategori:Stortingsrepresentanter for Oppland